Naturvejleder Leif Sørensen fra Trente Mølle Naturskole er ikke overrasket over, at svampeturen i Hesbjerg Skov - arrangeret af Spis! Odense Food Festival - torsdag eftermiddag har været udsolgt i lang tid.

Det er nemlig blevet populært som aldrig før at tage i skoven for at samle spiselige svampe til frokosten eller aftensmaden. Det er ikke noget problem, så længe folk overholder loven og kun samler til eget forbrug, mener Leif Sørensen. Han oplever dog, at der er en stigning i folk, som samler svampe for angiveligt at sælge dem videre til restauranter, og så er det, kæden ryger af, mener han.

- I øjeblikket har vi et kæmpe problem med, at folk gør det her til en levevej. Der er mange, som samler til kommercielt brug. Det er dybt ulovligt, og det helt store problem er restauranterne. De er fløjtende ligeglade med, hvor svampene kommer fra, siger Leif Sørensen

Ifølge naturbeskyttelseslovens bekendtgørelse er der ingen øvre mængde- eller vægtgrænse for “begrænset omfang til privat brug”.

- I gamle dage sagde man, at man måtte tage det, der kunne være i en hat. Det er en regel, der går helt tilbage til Jyske Lov, men jeg har hørt historier om nogen, der har solgt op mod 150 kilo karljohansvampe til restauranter, siger Leif Sørensen.